CELEX: 32021D0334
Language: ro
Date: 2021-02-23 00:00:00
Title: Decizia de punere în aplicare (UE) 2021/334 a Comisiei din 23 februarie 2021 privind un proiect de ordin notificat de România în ceea ce privește informațiile referitoare la tratamentul de suprafață al fructelor și legumelor cu pesticide [notificată cu numărul C(2021) 1096] (Numai textul în limba română este autentic) (Text cu relevanță pentru SEE)

25.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 66/1
               
            
         DECIZIA DE PUNERE ÎN APLICARE (UE) 2021/334 A COMISIEI
         din 23 februarie 2021
         privind un proiect de ordin notificat de România în ceea ce privește informațiile referitoare la tratamentul de suprafață al fructelor și legumelor cu pesticide
         
            
               [notificată cu numărul C(2021) 1096]
            
         
         (Numai textul în limba română este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (1), în special articolul 45 alineatul (4),
         întrucât:
         
                     (1)
                  
                  
                     În conformitate cu articolul 45 alineatul (1) din Regulamentul (UE) nr. 1169/2011, autoritățile române au notificat Comisiei, la 5 martie 2020, un proiect de ordin privind cerința de etichetare suplimentară obligatorie în sensul articolului 39 alineatul (1) pentru operatorii economici, în vederea informării consumatorilor cu privire la tratamentul de suprafață al fructelor și legumelor cu pesticide (denumit în continuare „proiectul de ordin”).
                  
               
                     (2)
                  
                  
                     Regulamentul (UE) nr. 1169/2011 definește principiile, cerințele și responsabilitățile generale care reglementează informațiile referitoare la produsele alimentare, în special etichetarea produselor alimentare. În această privință, articolul 9 alineatul (1) și articolul 10 din Regulamentul (UE) nr. 1169/2011 enumeră toate mențiunile care trebuie să apară pe produsele alimentare, în conformitate cu articolele 10-35 și sub rezerva excepțiilor prevăzute de acestea.
                  
               
                     (3)
                  
                  
                     Articolul 39 alineatul (1) din Regulamentul (UE) nr. 1169/2011 prevede că, în afara mențiunilor obligatorii prevăzute la articolul 9 alineatul (1) și la articolul 10, în conformitate cu procedura stabilită la articolul 45, statele membre pot adopta dispoziții privind mențiuni obligatorii suplimentare pentru anumite tipuri sau categorii de produse alimentare, pentru cel puțin unul dintre următoarele motive: protecția sănătății publice; protecția consumatorilor; prevenirea fraudelor; protecția drepturilor de proprietate industrială și comercială, a indicațiilor de proveniență, a denumirilor de origine înregistrate și prevenirea concurenței neloiale.
                  
               
                     (4)
                  
                  
                     Prin stabilirea unor măsuri naționale care impun informarea consumatorilor cu privire la tratarea cu pesticide a suprafeței fructelor și legumelor după recoltare, proiectul de ordin stabilește mențiuni obligatorii suplimentare pentru anumite categorii de produse alimentare în sensul articolului 39 alineatul (1) din Regulamentul (UE) nr. 1169/2011. Prin urmare, este necesar să se examineze compatibilitatea acestuia cu cerințele menționate anterior din regulamentul respectiv și cu dispozițiile Tratatului privind funcționarea Uniunii Europene.
                  
               
                     (5)
                  
                  
                     Articolul 1 din proiectul de ordin stabilește condițiile pe care trebuie să le îndeplinească operatorii economici pentru a se asigura că consumatorii sunt informați în mod corect, complet și precis cu privire la tratarea cu pesticide a suprafeței fructelor și legumelor.
                  
               
                     (6)
                  
                  
                     Articolul 2 din proiectul de ordin stabilește că operatorii economici sunt obligați să informeze consumatorii, prin afișarea la loc vizibil, cu privire la faptul că fructele și legumele expuse la comercializare au suprafața tratată cu pesticide, precum și informații clare privind modul corect de manipulare/utilizare a produselor, și mențiunea, dacă se impune, de evitare a consumului cojii produselor respective.
                  
               
                     (7)
                  
                  
                     Articolul 3 din proiectul de ordin stabilește faptul că informarea se realizează de către operatorii economici prin afișarea la raft, la locul de comercializare a fructelor și legumelor, imediat lângă acestea, a textului prevăzut în anexa la proiectul de ordin. Anexa la proiectul de ordin prevede furnizarea următoarelor informații: un avertisment „aceste produse au fost tratate la suprafață cu pesticide”, „denumirea pesticidului” care trebuie completată de către operatorul economic, un avertisment „A se evita consumul cojii acestor produse” și „Condiții de manipulare/utilizare” care trebuie completate de către operatorul economic.
                  
               
                     (8)
                  
                  
                     Ca urmare a unei solicitări de clarificare din partea Comisiei prin scrisoarea din 6 februarie 2020, autoritățile române au clarificat, prin scrisoarea din 5 martie 2020, că proiectul de ordin se referă la prezența pesticidelor pe suprafețele fructelor și legumelor oferite spre vânzare atunci când operatorii aplică un tratament de suprafață cu pesticide după recoltare, pentru a le conserva prospețimea.
                  
               
                     (9)
                  
                  
                     Regulamentul (CE) nr. 1107/2009 al Parlamentului European și al Consiliului (2) prevede norme care reglementează produsele de protecție a plantelor și substanțele active conținute de aceste produse. În conformitate cu articolul 28 din Regulamentul (CE) nr. 1107/2009, produsele fitosanitare, inclusiv cele destinate tratării la suprafață după recoltare, trebuie să fie autorizate pentru a fi introduse pe piață și utilizate în statele membre. În acest context, ele fac obiectul unei evaluări riguroase a siguranței, cu scopul de a se asigura, printre altele, protecția sănătății umane, care include siguranța consumatorilor. Utilizarea produselor fitosanitare trebuie să îndeplinească cerințele prevăzute la articolul 55 din Regulamentul (CE) nr. 1107/2009.
                  
               
                     (10)
                  
                  
                     Pentru a garanta siguranța produselor alimentare care au fost supuse unui tratament cu produse fitosanitare, conținutul de reziduuri de pesticide din produse, inclusiv din fructe și legume, nu trebuie să depășească limitele maxime de reziduuri stabilite în Regulamentul (CE) nr. 396/2005 al Parlamentului European și al Consiliului (3). Un alt principiu al Regulamentului (CE) nr. 396/2005 este acela că limitele maxime de reziduuri nu trebuie să fie stabilite la niveluri mai ridicate decât cele necesare în conformitate cu bunele practici agricole, adică nu trebuie să depășească nivelul necesar pentru combaterea unui anumit organism dăunător, și că ele trebuie să fie sigure pentru consumatori.
                  
               
                     (11)
                  
                  
                     În conformitate cu articolul 14 alineatul (1) din Regulamentul (CE) nr. 178/2002 al Parlamentului European și al Consiliului (4), produsele alimentare nu pot fi introduse pe piață dacă nu sunt sigure.
                  
               
                     (12)
                  
                  
                     În conformitate cu Regulamentul (UE) 2017/625 al Parlamentului European și al Consiliului (5), statele membre au obligația de a lua măsuri de asigurare a aplicării legislației atunci când limitele maxime de reziduuri sunt depășite.
                  
               
                     (13)
                  
                  
                     Regulamentul de punere în aplicare (UE) nr. 543/2011 al Comisiei (6) stabilește dispozițiile specifice privind etichetarea referitoare la utilizarea agenților de conservare sau a altor substanțe chimice pe citrice.
                  
               
                     (14)
                  
                  
                     Produsele alimentare care îndeplinesc cerințele Regulamentului (CE) nr. 178/2002 și care sunt tratate cu produse de protecție a plantelor care îndeplinesc cerințele Regulamentului (CE) nr. 1107/2009, cu un conținut de reziduuri sub limitele maxime de reziduuri stabilite în conformitate cu Regulamentul (CE) nr. 396/2005 sunt considerate sigure pentru sănătatea consumatorilor. Statele membre au responsabilitatea de a se asigura că fructele și legumele aflate pe piețele lor respectă cerințele Uniunii în ceea ce privește conținuturile maxime de reziduuri de pesticide din produsele alimentare și din hrana pentru animale. În această privință, autoritățile române nu au explicat de ce măsurile adecvate de control și de punere în aplicare în vigoare în prezent nu sunt considerate suficiente pentru a garanta siguranța fructelor și legumelor.
                  
               
                     (15)
                  
                  
                     Date fiind cerințele armonizate ale Uniunii privind autorizarea și utilizarea produselor fitosanitare și privind conținuturile maxime de reziduuri din fructe și legume, care includ o evaluare științifică aprofundată a siguranței produselor fitosanitare, și având în vedere normele de punere în aplicare și de supraveghere care trebuie respectate de autoritățile competente ale statelor membre, nu este necesar să se impună cerințe naționale obligatorii suplimentare privind informarea referitoare la produsele alimentare sau etichetarea produselor alimentare în ceea ce privește reziduurile de pesticide din motive de protecție a sănătății publice.
                  
               
                     (16)
                  
                  
                     Având în vedere cele de mai sus proiectul de ordin nu este justificat din motive de protecției a sănătății publice, astfel cum se menționează la articolul 39 alineatul (1) litera (a) din Regulamentul (UE) nr. 1169/2011.
                  
               
                     (17)
                  
                  
                     În ceea ce privește justificările oferite cu privire la protecția consumatorilor, măsurile conținute în proiectul de ordin nu respectă principiul proporționalității, întrucât depășesc ceea ce este necesar pentru atingerea obiectivului de protecție a consumatorilor.
                  
               
                     (18)
                  
                  
                     În plus, cerința conținută în proiectul de ordin privind „mențiunea, dacă se impune, de evitare a consumului cojii produselor respective” creează o impresie greșită pentru consumatori cu privire la siguranța fructelor și legumelor, prin impunerea ideii că produsele nu sunt sigure decât în condițiile specifice de utilizare, adică atunci când produsul este curățat de coajă. Aceasta sugerează în mod greșit că ar fi suficient să se informeze consumatorii, în loc să se retragă de pe piață alimentul care nu respectă cerințele în materie de siguranță alimentară. Cerința de etichetare propusă în cauză ar avea ca rezultat inducerea în eroare a consumatorilor și ar crea un prejudiciu nejustificat în detrimentul tuturor fructelor și legumelor de pe piață etichetate în conformitate cu proiectul de ordin. O astfel de cerință de etichetare ar fi, prin urmare, contrară articolului 7 din Regulamentul (UE) nr. 1169/2011. În plus, formularea cerinței respective este imprecisă și nu se precizează în mod clar criteriile în temeiul cărora se aplică.
                  
               
                     (19)
                  
                  
                     În plus, faptul că Regulamentul de punere în aplicare (UE) nr. 543/2011 stabilește dispoziții specifice de etichetare referitoare la utilizarea agenților de conservare sau a altor substanțe chimice numai în legătură cu citricele, urmărind în același timp obiectivul de protecție a consumatorilor, este un argument în favoarea concluziei că stabilirea unor astfel de cerințe de etichetare pentru toate tipurile de fructe și legume nu este necesară pentru atingerea obiectivului respectiv.
                  
               
                     (20)
                  
                  
                     Având în vedere elementele menționate anterior, proiectul de ordin nu este justificat din motive de protecție a consumatorilor, astfel cum se menționează la articolul 39 alineatul (1) litera (b) din Regulamentul (UE) nr. 1169/2011.
                  
               
                     (21)
                  
                  
                     Din evaluarea de mai sus rezultă că autoritățile române nu au reușit să justifice, pe baza a cel puțin unuia dintre motivele prevăzute la articolul 39 alineatul (1) din Regulamentul (UE) nr. 1169/2011, faptul că mențiunile suplimentare obligatorii prevăzute în proiectul de ordin național notificat sunt necesare.
                  
               
                     (22)
                  
                  
                     În lumina acestor observații, la 4 iunie 2020, Comisia a emis un aviz negativ cu privire la proiectul de ordin, în temeiul articolului 45 alineatul (3) din Regulamentul (UE) nr. 1169/2011. Comisia a notificat avizul negativ autorităților române la 5 iunie 2020.
                  
               
                     (23)
                  
                  
                     Prin urmare, este necesar să se solicite autorităților române să nu adopte ordinul notificat.
                  
               
                     (24)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            România nu adoptă proiectul de ordin notificat la 5 martie 2020 în ceea ce privește cerința ca operatorii economici să informeze consumatorii cu privire la tratamentul de suprafață al fructelor și legumelor cu pesticide.
         
         
            Articolul 2
            Prezenta decizie se adresează României.
         
         
            Adoptată la Bruxelles, 23 februarie 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 304, 22.11.2011, p. 18.
         
            (2)  Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).
         
            (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (JO L 70, 16.3.2005, p. 1).
         
            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
         
            (5)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).
         
            (6)  Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 157, 15.6.2011, p. 1).